<classify> Na David Andy Najua kichwa cha makala haya kimekuacha njia panda au pengine kwa wewe kijana unayeshabikia soka la nchini England kinaweza kisiwe na maana kubwa sana kwako, lakini kwa wale wakongwe katika ligi ya nchini England nikitaja jina David OLeary, kumbukumbu mbalimbali zinabakia katika vichwa vya wakongwe hawa. Kwa wale waliokuwa miaka ya 90 na mwanzoni mwa miaka ya 2000 wanaelewa Nintendo Game ni nini na pia si kila mtu alipata bahati ya kumiliki game au kifaa cha Nintendo; wengi waliomiliki vifaa hivi walitoka katika familia za kishua. Maendeleo katika teknolojia yameleta mambo mengi sana; sishangai kuona watu wazima wengi wakicheza PlayStation games lakini, ukirudi miaka ile ilikuwa ni vigumu sana kuona mtu mzima akikomaa na kifaa cha Nintendo. OLeary Manager 2000, ni moja kati ya michezo ya mpira wa miguu iliyotengenezwa na British Studio, Game Boy Color. Game hili lilitengenezwa ikiwa ni ishara ya heshima kwa David OLeary, ambaye alikuwa ni meneja wa klabu ya Leeds United kwa wakati ule. Hii ni kwaajili ya wale vijana waliokuwa kuanzia miaka ya 2010 kuelekea mbele, hapa vijana wengi wanakuwa na mijadala ya moto sana wakijiuliza kwa nini Cristiano Ronaldo au Lionel Messi, katika nyakati tofauti watokee kama sura ya game la FIFA au PES kwa mwaka husika. Hapo ndipo watengenezaji wa vifaa hivi hutoa sababu zao. Soka, ni mchezo ambao una hisia kubwa sana. Kwa wale wanaoshabikia michezo mingine kama Mpira wa kikapu, riadha au mpira wa mikono wengi wenu mnaweza kusema sijaheshimu hisia zenu, lahasha sina lengo hilo. Kwa wale wafuatiliaji na washabiki kindakindaki wa mchezo wa soka, sidhani kama kuna wengi wenu mlishawahi kufikiria kama Tottenham Hotspur, wataweza kushiriki kama washindani katika Fainali ya Ligi ya Mabingwa Ulaya. Mwaka 2019, umefungua milango na sura mpya katika tasnia ya futboli Ulaya; Tottenham inashiriki katika Fainali ya Ligi ya Mabingwa dhidi ya miamba kutoka Merseyside, kunako jiji la Liverpool. Katika mchezo wa soka, maajabu au kile usichokitarajia mara nyingi ndicho kinachotokea. Kwa mfano, ni nani aliyejua klabu ya Leicester City iliyopanda daraja msimu wa 2014-15 mwaka uliofuata ingenyayua ubingwa wa EPL kwa tofauti ya pointi 10 nyuma ya Arsenal yenye njaa ya ubingwa kwa zaidi ya misimu 15. Najua wakongwe wengi hawajawahi kufikiri katika miaka ya hivi karibuni, kuna kocha kutoka klabu kama Tottenham Hotspur, ataweza kufikia rekodi ya David OLeary ile aliyoifanya mwaka 2001, kufikia nusu fainali ya Ligi ya Mabingwa Ulaya. Basi ukistaajabu ya Musa utayaona ya Firauni. Mauricio Pochettino, anaiongoza Tottenham, ambayo ndiyo mara ya kwanza kufika fainali ya Ligi ya Mabingwa Ulaya dhidi ya vijana wa Jurgen Klop, Liverpool. Kama maajabu vile, kikosi cha gharama zaidi nchini England, Manchester City kikiongozwa na kocha fundi wa mpira Pep Guardiola kilikwama mbele ya Mauricio Pochettino, mwanasoka na kocha aliyepata heshima katika klabu ya FC Barcelona. Tottenham inafika fainali ya Ligi ya Mabingwa ikiwatetemesha miamba kama Barcelona, PSG, Manchester City na kadhalika. Tottenham kama ilivyo Roma, haikutengenezwa siku moja, ni klabu ambayo kila siku imekuwa ikijengeka na pia wadau katika timu hii kwa kiasi kikubwa wamejitahidi kufanya yale ambayo klabu nyingi kubwa ulaya zimekuwa zikifanya: uwekezaji, usajili na kutengenza brand. Mameneja kadhaa wameshawahi kupita katika klabu hii. Nani kamsahau Juande Ramos, Harry Redknap, Andres Villas-Boas, na Tim Sherwood. Lakini hii leo, Tottenham wanavuna kile walichokipanda: uwekezaji walioufanya kuanzia mwaka 2008. Wachezaji kama Luka Modric, Gareth Bale, Roman Pavlyuchenko, Rafael Rafael van der Vaart, Jermain Defoe, Jonathan Woodgate, Mousa Dembele, Harry Kane na wengine wengi ni ishara kuwa Tottenham haikutengenezwa ndani ya siku moja. Kwa wale mtakaopata bahati ya kufuatilia Game Boy Color pamoja na vifaa vyake vya Nintendo game; leo hii mtakubaliana na mimi kuwa Mauricio Pochettino ndiyo anayestahili kuwa sura katika moja ya magemu maarufu ya PlayStation: FIFA au PES kwa mwaka unaokuja. Najua washabiki wengi mmeshazoea sura za wachezaji maarufu kama wakina: Ronaldo, Messi, Modrick, Hazard na wengine wengi. Lakini, wachezaji hawa wanapofanya vizuri watu wengi tunasahau kuwa kuna watu nyuma yao: mashujaa vivuri ambao wengi ni makocha, wazazi, wenza wao na kadhalika. Najua itakuwa ni kichekesho kusema mama wa Lionel Messi atokee kama sura ya michezo hii. Lakini, wale watu ambao wanawanoa wachezaji hawa pia wanastahiri heshima japo mara chache. Ukiachana na vituko vya washabiki wa Manchester United na majigambo yao, leo hii naiangalia Tottenham inayofanya vizuri sana. Kwa zaidi ya misimu 4, Tottenham hotspurs ni mwenyeji wa michuano ya ligi ya mabingwa ukiachana na Arsenal, Chelsea na Manchester United ambao ushiriki wao umekuwa wakusua sua. Mauricio Pochettino amefanya uwanja wa White hart lane kuwa ukumbi kwa washabiki wa Tottenham kuingalia timu yao ikiumana na miamba kutoka mataifa mbalimbali ya ulaya. Swali la kizushi; Je, unaungana na wazo langu kushawishi PlayStation wampe heshima Mauricio Pochettino najua wengi wenu mmekubaliana naye.  <topic>: MICHEZO 